Minstens 8 dood ná tenkwa ontplofDie brug ná die ontploffing. Foto: Twitter Minstens agt mense is dood toe ’n gastenkwa Saterdagoggend in Boksburg ontplof het. William Ntladi, woordvoerder van die Ekurhuleni-rampbestuurdienste, sê ses brandbestryders en talle omstanders is tydens die ontploffing ernstig beseer. Paramedici is tans steeds op die toneel om die beseerdes te behandel. Twee pasiënte met kritieke beserings is reeds met lugambulanse na spesialishospitale vervoer. Dit blyk in dié stadium dat ’n LPG-gastenkwa na bewering onder ’n brug naby die Tambo-gedenkhospitaal gery, vasgesit en aan die brand geslaan het. ‘n Brandweerwa ná die ontploffing. Foto: Verskaf Die tenkwa het later ontplof terwyl brandbestryders die vlamme geblus het. Verskeie omstanders het op die toneel rondgestaan toe die tenkwa ontplof het. Die brug is in puin gelê. Die ontploffing het ook skade aan die Tambo-gedenkhospitaal aangerig. Kyle van Reenen, woordvoerder van Emer-G-Med, het ’n kort ruk gelede gesê die hospitaal is weens die ontploffing nie in staat om enige beseerdes op te neem nie. Hou Maroela Media dop vir meer. Tambo Memorial Hospital after the gas truck explosion. Posted by Suburban Control Centre on Friday, December 23, 2022